b'\n_START_ARTICLE_\nGrad Kravjek\n_START_SECTION_\nZgodovina\n_START_PARAGRAPH_\nGrad Kravjek je v preteklosti sodil med pomembnej\xc5\xa1e de\xc5\xbeelnokne\xc5\xbeje gradove na Slovenskem. Prvi lastniki gradu, vojvode Spanheimski so z gradom upravljali preko svojih ministerialov in tako je grad prvi\xc4\x8d posredno omenjen v neki listini iz leta 1243, kjer je kot pri\xc4\x8da naveden neki Friderik castellanus de Weinek. Naslednja posredna omemba gradu izvira iz leta 1254, ko je ministerial vojvode Ulrika III. Rajnboto Jetrben\xc5\xa1ki, kastelan na Kravjeku z neko listino podaril  sti\xc5\xa1kemu samostanu dve kmetiji in dva vinograda._NEWLINE_Prva neposredna omemba gradu izvira iz leta 1256. Omemba gradu je zapisana v listini, ki sta jo leta 1256 podpisala Ulrik III. Spanheimski in njegov brat Filip Spanheimski, salzbur\xc5\xa1ki nad\xc5\xa1kof. V njej sta si razdelila dedi\xc5\xa1\xc4\x8dino po pokojnih star\xc5\xa1ih. Ulrik je tako dobil Ljubljanski grad in grad Kostanjevica, Filip pa koro\xc5\xa1ka gradova Himmelberg in Wernberg ter gradova Ostri vrh in Kravjek._NEWLINE_Grad Kravjek je Filip leta 1279 predal oglejskemu patriarhu, v lasti koro\xc5\xa1kih vojvod pa je ostal vse do leta 1335, ko je pre\xc5\xa1el med de\xc5\xbeelnokne\xc5\xbeje fevde.'